Novi Zakon o lekovima i medicinskim sredstvima doneo pozitivne promene

Veliki korak ka Evropi

                                Pojednostavljene, olakšane i ubrzane procedure, bolja regulativa

Dugo očekivani Zakon o lekovima i medicinskim sredstvima stupa na snagu 15.05.2010. godine i donosi bitne novine. Novi Zakon donosi pozitivne promene u vidu olakšanih i ubrzanih procedura, bolje regulative, i na taj način približava našu delatnost Evropi.
Usaglašavanje sa Direktivama i drugim propisima Evropske unije iz oblasti lekova i medicinskih sredstava, kao i sa zahtevima Svetske trgovinske organizacije  stvarilo je uslove da domaći proizvođači lekova i medicinskih sredstava mogu da plasiraju svoje proizvode u zemlje Evropske unije, a sve u svetlu približavanja zakonskoj regulativi EU i pripremi za ulazak Srbije u EU.
Uvode se i novi pojmovi kao što su: lek sa dobro poznatom upotrebom aktivne supstance čija je efikasnost i  bezbednost dokazana i prihvatljiva, a koji se nalazi na tržištu EU 10 godina; definiše se centralizovani postupak registracije (postupak dobijanja dozvole za lek koju odobrava Evropska agencije za lekove-EMEA). Redefinisan je i pojam nosioca dozvole za lek  i tako se otvara mogućnost da u Srbiji bude registrovan lek od strane zastupnika stranog nosioca dozvole koji ima sedište u Evropskoj uniji ili u zemljama koje imaju iste zahteve za izdavanje dozvole, kao i pravnog lica u Srbiji na koje je domaći proizvođač preneo prava za sticanje svojstva nosioca dozvole za lek.
Izdavanje dozvole  po ubrzanom postupaku
U pogledu registracije, obnove i izmene registracije leka (varijacije), Zakon uvodi  mogućnost dobijanja dozvole za lek po ubrzanom postupku, i to za lekove koji su registrovani u EU po centralizovanoj proceduri, kao i za lekove koji su od najvišeg interesa za zaštitu stanovništva, pri čemu je Agencija dužna da donese odluku o izdavanju dozvole za lek u roku od najkasnije 150 dana od prijema potpunog zahteva.
Zakon poznaje i uslovnu dozvolu za lek, dozvolu za lek pod posebnim okolnostima (lek od posebnog javno-zdravstvenog interesa), privremenu dozvolu za lek (u slučaju epidemija, elementarne nepogode odnosno vanrednog stanja). 
Posebna novost je mogućnost izdavanja dozvole za lek na neograničeno vreme i to za lekove koji su 5 godina registrovani i za koje je Agencija utvrdila, na osnovu podataka o farmakovigilanci, da su bezbedni.

Sastavni deo dozvole za lek, osim sažetka karekteristika leka i uputstva za lek, je po novom Zakonu i tekst za unutrašnje i spoljašnje pakovanje leka. Takođe, Agencija za lekove i medicinska sredstva je dužna da dozvolu za lek, sa svim sastavnim delovima objavljuje na svom sajtu, pa će na taj način sažetak karakteristika leka biti lako dostupan i lekarima.
Registar homeopatskih leka i Registar tradicionalnih biljnih lekova

Uvođenje homeopatskih lekova u standardnu terapiju u Srbiji, dovelo je do potrebe da ovi lekovi budu posebno regulisani. Tako, ukoliko ispunjavaju zakonom predviđene uslove, homeopatski lekovi se ne registruju, već se upisuju u Registar homeopatskih lekova koji će voditi Agencija. Slična situacija je i sa tradicionalnim biljnim lekovima, koji su novim Zakonom jasno definisani i puštaju se u promet nakon upisa u Registar tradicionalnih biljnih lekova Agencije. Bliže uslove i način upisa u navedene registre kao i izdavanje dozvola za ove lekove će propisati nadležno Ministarstvo zdravlja.

Novine i u utvrđivanju cena lekova 
Vlada RS će i dalje utvrđivati kriterijume za formiranje cene lekova čiji je režim izdavanja na recept, kao i najviše cene tih lekova, dok je za lekove čiji je režim izdavanja bez recepta, propisano da cenu formira nosilac dozvole, a što će biti bliže uređeno novom Uredbom o kriterijumima za formiranje cene lekova i Odlukom o cenama lekova za humanu upotrebu.
Sertifikat analize za samo 8 dana
Značajna novost su izmene u kontroli kvaliteta uvoznih lekova. Naime, Agencija vrši samo dokumentacionu kontrolu kvaliteta leka ako je sertifikat o kvalitetu leka izdat od proizvođača ili stručnog tela za kontrolu kvaliteta lekova zemlje Evropske unije ili druge zemlje koja ima iste ili slične zahteve za izdavanje dozvole za lek. Ovim će se period čekanja na sertifikat analize Agencije bitno skratiti, jer je Agencija u obavezi da isti izda u roku od 8 dana. 

Apoteke ne moraju više držati ateste

Apoteke, zdravstvene ustanove i privatna praksa neće više biti u obavezi da poseduju kopiju sertifikata analize za svaku seriju leka – ovu obavezu će i dalje imati veledrogerije, koja je pored toga dužna da na pratećoj dokumetaciji za lek (faktura) navede i podatak da serija uvezenog leka ima sertifikat analize izdat od Agencije, kao i broj sertifikata analize.

Medicinska sredstva-pojednostavljena procedura
Medicinska sredstva mogu biti u prometu ako su upisana u Registar medicinskih sredstava koji će voditi Agencija za lekove i medicinska sredstva. Upis medicinskih sredstava u Registar će se vršiti na osnovu sertifikata o usklađenosti, odnosno izjave o usklađenosti ili na osnovu dozvole za stavljanje u promet medicinskog sredstva za medicinska sredstva koja nisu usaglašena sa direktivama Evropske unije. Pojednostavljenje procedure donosi sa sobom i skraćenje roka, tj  Agencija donosi rešenje o upisu u Registar u roku od 60 dana od prijema potpunog zahteva za upis.
Kontrola kvaliteta medicinskih sredstava se takođe liberalizuje, pa tako više nije potrebno da se svaka serija dostavlja na analizu u Agenciju, već će se vršiti samo sistematska kontrola medicinskih sredstava u prometu (uzimanjem slučajnih uzoraka), kao i vanredna kontrola kod eventulano uočenih problema. 
Ispitivanje svake serije medicinskog sredstva će se vršiti samo za medicinska sredstva koja nisu usaglašena sa propisima Evropske unije.

Takođe, novi Zakon obavezuje da spoljne i unutrašnje pakovanje medicinskog sredstva mora biti obeleženo na srpskom jeziku, samo za medicinska sredstva koja pacijent samostalno upotrebljava. Naravno, sva medicinska sredstva moraju imati priloženo uputstvo na srpskom jeziku, u samom pakovanju ili dostavljeno uz medicinsko sredstvo.
Promet lekova na veliko-Registar izdatih dozvola
Promet lekova na veliko, tj nabavku, skladištenje, distribuciju, uvoz, odnosno izvoz lekova može da obavlja pravno lice koje je dobilo dozvolu Ministarstva zdravlja za promet lekova na veliko. Bez dozvole za promet lekova na veliko, distribuciju lekova veledrogerijama, apotekama, zdravstvenim ustanovama kao i privatnoj praksi može vršiti proizvođač lekova, i to za lekove iz svog proizvodnog programa. Takođe, dozvolu za promet lekova na veliko nije dužno da ima ni pravno lice koje obavlja samo poslove uvoza ili izvoza lekova, ali pod uslovom da ove poslove obavlja u ime i za račun nosioca dozvole za promet lekova na veliko, i to do mesta skladištenja lekova. O izdatim dozvolama za promet lekova na veliko Ministarstvo zdravlja će voditi poseban Registar.
Oglašavanje lekova odobrava Agencija
U pogledu oglašavanja lekova, novina Zakona je da Agencija za lekove i medicinska sredstva daje odobrenje za upotrebu promotivnog materijala i druge dokumentacije koja se odnosi na reklamiranje lekova putem javnog informisanja, uključujući i internet, reklamiranje na javnim mestima i drugim oblicima reklamiranja, promociju u zdravstvenim ustanovama i obaveštavanje na stručnim skupovima, stručnim časopisima i drugim oblicima promocije.

Obeležavanje lekova-produžen rok
Dugo očekivani Zakon o lekovima i medicinskim sredstvima donosi odlaganje primene Pravilnika o sadržaju i načinu obeležavanja spoljnog i unutrašnjeg pakovanja leka i o sadržaju uputstva za pacijenta – korisnika, čime se produžava rok nosiocima dozvola i veleprodajama za implementaciju zahteva (uvođenje „blue boxa“ na kutiju leka, lepljenje kontrolnih markica, itd.) na godinu dana od datuma stupanja na snagu novog Zakona. 
Rokovi

-Pravna lica i preduzetnici koji proizvode, odnosno vrše promet lekova i medicinskih sredstava na veliko, odnosno promet medicinskih sredstava na malo, dužna su da svoje poslovanje usklade sa odredbama Zakona u roku od osamnaest meseci od dana stupanja na snagu Zakona.

- Kvalifikovani farmaceut odgovoran za puštanje serije leka u promet (QP) dužan je da, počev od 1. januara 2012. godine, ima licencu za obavljanje poslova kvalifikovanog farmaceuta odgovornog za puštanje u promet određene vrste leka u određenom farmaceutskom obliku. 

- Nosilac dozvole za lek dužan je da obeleži lek u skladu sa ovim zakonom i propisima kojim se uređuje sadržaj i način obeležavanja spoljnjeg i unutrašnjeg pakovanja leka i sadržaj uputstva za pacijenta – korisnika u roku od 12 meseci od dana stupanja na snagu ovog zakona, tj do 15.05.2011.godine 

-Propisi za sprovođenje ovog zakona doneće se u roku od 12 meseci od dana stupanja na snagu ovog zakona.
Pojednostavljena i olakšana procedura i sve ostale bitne izmene koje donosi Novi Zakon o lekovima i medicinskim sredstvima doprineće da se domaća farmaceutska industrija nađe na mestu koje joj i pripada, u Evropi. 

